P. Frešo, poslanec: (2007-06-21):
Myslím si, že ľudia hovoria veľmi správne, že sa chcú bicyklovať aj po chodníkoch, po ktorých sú zvyknutí a chcem upozorniť na to, že pán poslanec Slabý síce hovoril o najvyššom stupni ochrany a o nejakom príbehu niekde veľmi ďaleko, ale tam platí zákon o ochrane prírody. Ale tento zákon, ktorý máme práve pred sebou a tento pozmeňujúci návrh, ktorý predložil pán poslanec Lebocký, hovorí o všetkých lesoch. A teda aj o tých, ktoré sú pri mestách a ktoré sú najmasívnejšie využívané práve na cykloturistiku. A práve preto, že ide o desaťtisíce a dokonca si trúfnem povedať aj stotisíce ľudí, ktorí pri mestách využívajú lesy na to, aby sa tam regenerovali a rekreovali, tak považujeme za správne sa k tomu tak vyjadriť, že to treba odmietnuť. Jednoducho, ak je problém s tým, že sú kolízie s cyklistami, tak sa to rieši iným spôsobom. Jednoducho, ak je problém, že poľovníci si nemôžu zastrieľať, lebo sa im tam niekto raz za rok prevezie na bicykli, takisto sa dá urobiť dočasný zákaz vstupu do lesa. Ale práve to, čoho sme svedkami, je typicky socialistické, klasické – zakážme všetko, zakážme všetko a ešte pod hrozbou pokuty. A keďže je to taký gumový paragraf, tak si myslím, že to budú rozhodovať naozaj tí, ktorí tie pokuty budú vyberať. A to už je naozaj niečo, proti čomu mám svoje výhrady, aj ideologické. Ja si myslím, že siahať ľuďom na slobodu len preto, že nie sme schopní napísať kvalitný zákon alebo jeho časť, nie sme schopní riešiť problémy a naozaj obmedziť desaťtisíce a stotisíce ľudí, ktorí sa chcú bicyklovať, je nezodpovedné a je to proti ľuďom. Ja som si prečítal dnešnú internetovú diskusiu k tomuto návrhu zákona, pán poslanec Lebocký. Keď nájdete z 500 príspevkov 10, ktoré obhajujú váš pohľad, tak to bude veľa. Tak to bude veľa. A potom si kladiem otázku, kto naozaj pracuje pre ľudí a kto sa ľudí zastáva. A ak si náhodou myslíte, že tých 500 ľudí sú nejakí naši členovia, alebo, že ide o ľudí, ktorí nevedia, o čom rozprávajú alebo ide náhodou o ľudí, ktorí jazdia 50-kilometrovou rýchlosťou a „zramujú“ nám deti a hubárov, samozrejme, to nie je pravda. Sú to naši voliči a sú to naši občania. A voči nim má zmysel sa chovať zodpovedne. A jednoducho moje riešenie je, ak nie som v stave pripraviť zákon, ktorý by zbytočne neobmedzoval, tak zákon stiahnem alebo proste poradím sa znova v inej expertnej skupine, ale nebudem nasilu celý deň v tejto snemovni ho obhajovať a nebudem riskovať také fiasko, aké ste utrpeli pri obmedzení alebo pri vypustení toho výrazu „nadmerné množstvo“. Veď to je naozaj fiasko, keď celý deň to tu obhajujete a potom dostane ten návrh nula hlasov. Veď to je snáď niečo, čo naozaj, si myslím, že občania si všimnú. Veď to znižuje dôveryhodnosť toho, kto to predkladá. Myslím si ale, že dôveryhodnosť, samozrejme, je otázkou vládnej koalície, ona vyslovila vláde dôveru. Ale to, čo je dôležité v tejto chvíli povedať, je, že tento zákon obmedzí vstup do lesa, prispeje k tomu, že ľudia budú vyháňaní z lesa a naozaj nerieši otázku toho, akým spôsobom bude vlastne podporený aj cestovný ruch, aj rekreačná funkcia lesa, aj vlastne to, čo ľudia prirodzene robia. Ďalej by som chcel poukázať ešte na jednu takú špecialitu tohto zákona. Zatiaľ, čo sme svedkami toho, že vládna koalícia celý deň tvrdošijne zastáva to, aby ľudia boli vyháňaní z lesa, zatiaľ, čo celý deň zastáva to, že naozaj zozbierať jednu šišku alebo niekoľko šišiek, niekoľko gaštanov, bude za to pokuta až 100 tisíc korún, tak v tomto istom zákone sa umožňuje poľovníkom, rozširuje sa im možnosť viacej jazdiť autami po tom istom lese. Tak ja sa pýtam: Ozaj je nutné za každú cenu jednej skupine sa snažiť vyhovieť a rozšíriť jej možnosti na maximum aj za cenu toho, že desaťtisíce a stotisíce iných obyvateľov, ktorí naozaj nepoškodzujú tie lesy, zďaleka nie tak ako jazda autom, budú obmedzení? Skutočne je to tak, že je to absolútne nutné, že naozaj dnes musíme schváliť takéto obmedzenie? Myslím si, že občan si o tom urobí sám úsudok, ako tvrdošijne táto vládna koalícia obhajuje niečo, čo naozaj v diskusiách je označované ako nezmysel a ako strata zdravého rozumu. Ďakujem pekne. (Potlesk.)